google/wiki40b huggingface dataset:
Agios Stefanos

Agios Stefanos (gresk: Άγιος Στέφανος, på norsk: Sankt Stephen) er en heller eksklusiv forstad i Øst-Attika i Hellas. Siden 2011 er den en del av området Dionysos.

Geografi

Agios Stefanos ligger på en åsside i det nordøstlige Athen på ca. 350 moh. Den ligger øst for Parnithafjellet nordvest for Pentelikofjellet, og 4 km sydvest for Marathon Reservoar. Kilden til elven Kifisos ligger nær Agios Stefanos. Den er 9 km. vest for Marathon og 21 km norrdøst for sentrum av Athen. Det er et utbygget område, sammenhengende med forstedene Anixi og Stamata mot syd. Motorvei GR 1 (Athens - Lamia - Thessaloniki) passerer vest for stedet. Agios Stefanos har ennjernbanestasjon for linjen fra Athen til Thessaloniki. Athens ERA-1 sender, den nest høyeste struktur i Hellas ligger nord for Agios Stefanos.
Skoringen

Skoringen er en butikkjede som selger sko til menn, kvinner og barn. Kjeden har butikker i Norge og Danmark, hvor antallet strekker seg opp til rundt 200 butikker.
I tillegg til å selge flere egne skomerker, selger Skoringen sko fra merker som ecco, Vagabond og Rieker.
Liungen Idrettsforening

Historikk

Klubben ble opprinnelig stiftet som Idrettsforeningen Odd, 26. mars 1916. Men klubben skiftet navn til Idrettsforeningen Liungen, 3. desember samme år.
Damelaget levde en heistilværelse fram til 2007, da laget rykket ned to divisjoner som følge av at de ikke hadde økonomien til å få godkjent lisens til 1. divisjon, og at de dessuten manglet en bred og dyktig nok stall. I 2008 kom Liungen på 2.-plass i 3. divisjon, men i 2009 ble laget slått sammen med Vollen, og finnes nå i 4. divisjon i Akershus Fotballkrets.

Sesongen 2010–11

Herrelaget kunngjorde i 2010 at de ønsket å satse for fullt, noe de tidlig signaliserte ved å signere flere gode spillere som tidligere hadde spilt i høyere divisjoner. Kenneth Sørheim, som tidligere hadde spilt på nest øverste nivå i Danmark ble hentet som hovedtrener. Sammen med tidligere Odd Grenland spiller Kristian Bye Andersen, skulle de danne hovedtrenerteamet i sesongen 2010/2011. 2010 sesongen ble en svak sesong med sviktende tilskuertall og mye motgang sportslig. Det endte med nedrykk til 6.divisjon, og trenerteamet måtte på ny hente frem sjekkheftet før neste sesong. Noen nye fjes dukket opp, og med ett var laget mye vassere enn i det foregående året. Laget spilte med sin karakteristiske possession-stil gjennom hele sesongen, og høstet virkelig frukter av det solide arbeidet trenerne hadde lagt ned i klubben. Dessverre var ikke det nok, til tross for en god sesong med flotte resultater, endte laget som nummer to i 6.divisjon avd.1. I desember fikk spillere beskjed om at klubben var i samtaler med rivalen Sparta Bragerø om en mulig sammenslåing i 2012. Selv om ingenting er avklart ennå, må drømmene om Liungen i en toppdivisjon, om sant skal sies, skrinlegges for denne gang.

Sesongen 2013

I 2013 samlet klubben sin elitesatsing i fotball for menn med Sparta/Bragerøen i en samarbeidsklubb som fikk navnet Stoppen Sportsklubb.
Tungusere

Tunguserne er et asiatisk nomadefolk som hovedsakelig lever langs elven Jenisej. Folket er delt inn i flere undergrupper som betraktes som egne folkegrupper. Disse folkegruppene snakker hovedsakelig tungusiske språk.
Pressing (straff)

Pressing i det engelske rettsvesenet

Peine forte et dure (fransk juridisk uttrykk for «streng og hard straff») var en torturmetode som ble brukt i Englands, og senere Storbritannias rettsvesen. Man kunne ikke dømme en person som ikke ville erklære seg skyldig eller uskyldig under rettssaken, og for å fremtvinge en erklæring ble den tiltalte dømt til pressing. Personen ble lagt på et gulv med en plate over seg. Deretter ble det lagt stein eller lodd på platen, med stadig økende vekt. Den dømte kunne være i live i flere timer, inntil brystkassen ble så sammenklemt at pusting ikke lenger var mulig. Prosessen stoppet når personen erklærte seg skyldig eller uskyldig. Den viktigste årsaken til at mange ble ihjelpresset var at de på denne ble fritatt dom. Dermed ble ikke eiendommen deres inndratt, og arvingene ble ikke rammet.
Metoden ble avskaffet i 1772. Den siste kjente bruken av metoden var i 1741. Senere innførte man regelen om at dersom personen ikke svarer på skyldspørsmålet, blir stillheten tolket som «ikke skyldig».
Det mest kjente offeret for pressing var den katolske helgenen Margaret Clitherow, som ble presset ihjel 25. mars 1586 etter å ha nektet å uttale seg om skyldspørsmålet da hun ble anklaget for å ha skjult prester i sitt hjem. Hun gjorde dette for å unngå en rettssak hvor hennes barn ville blitt tvunget til å vitne mot henne.
Pressing har også blitt brukt ved ett tilfelle i USA. Under hekseprosessene i Salem nektet Giles Corey å uttale seg sin skyld eller uskyld, og 19. september 1692 ble han presset ihjel. Hans siste ord skal ha vært «mer vekt!».

Henrettelse med elefant

I Sør- og Sørøst-Asia har henrettelse med elefanter blitt brukt som henrettelsesmetode i minst 4000 år, en metode også romerne og kartaghenerne i noen tilfeller brukte.
Verlegenhuken

Verlegenhuken er en odde på Mosellhalvøya på Ny-Friesland på Svalbard. Det er det nordligste punktet på hovedøyen Spitsbergen, og avstanden til det sydligste, Sørneset, er 390 km. Nord for odden er det åpent hav til isfronten, mot øst ligger Tolkvika og mot vest Lusholmen og Lusodden.
Navnet kommer av det nederlandske Verlegen hoek, som ifølge Stadnamn på Svalbard betyr feilplassert hjørne i den forstand at posisjonen var feilplassert på kartet. En alternativ forklaring kommer av betydningen tilbaketrukket eller beskjedent nes, og hoek benyttes som betegnelse på nes i Hoek van Holland (Hollands nes).
Deutsches Archäologisches Institut

Deutsches Archäologisches Institut (det tyske arkeologiske institutt, DAI) er en vitenskapelig forskningsinstitusjon underlagt det tyske utenriksdepartementet. Det utfører utgravninger og forskning innenfor arkeologi og beslektede fagområder. Viktige utgravningssteder inkluderer Madrid, Roma, Istanbul, Athen, Kairo, Damaskus, Bagdad, Teheran og Sanaa.
Instituttet ble grunnlagt i 1829 i Roma under navnet Instituto di corrispondenza archeologica. Hovedkontoret befinner seg siden 1832 i Berlin. Den romersk-germanske kommisjonen har sete i Frankfurt am Main, kommisjonen for eldre historie i München og kommisjonen for allmenn og sammenlignende arkeologi i Bonn.
Viktor Claesson

Landslaget

18. januar 2012 fikk han sin første landskamp for Sverige mot Bahrain. 23. januar 2012 scoret han sitt første landslagsmål mot Qatar.
Han ble tatt ut i Sveriges tropp til VM i fotball 2018 i Russland.
Partei Mensch Umwelt Tierschutz

Partei Mensch Umwelt Tierschutz (tysk; «Partiet for menneskets miljø og dyrevern»), forkortet Die Tierschutzpartei (tysk; «dyrebeskyttelsespartiet»), er et politisk parti i Tyskland, som ble grunnlagt i 1993. I 2014 fikk partiet innvalgt en representant i Europaparlamentet, men representanten forlot partiet i desember 2014. Partiet er idag ikke representert i Bundestag, delstatsparlamentene eller europaparlamentet.
Hagstova Føroya

Hagstova Føroya (Færøyenes statistikk) er den sentrale færøysk institusjonen for innsamling, bearbeiding og formidling av offisiell statistikk. Hagstova Føroya er organisert som et selvstendig direktorat under Innenriksdepartementet, og var 1991 en statistikkavdeling direkte under Færøyenes regjering. Viktige statistikkområder er befolkning (herunder også navn), kriminalitet, valg, miljø, utdanning, innvandring, arbeidsmarked, helse og lønn.
Direktør er Hermann Oskarsson, mens avdelingsleder i Statistikkavdelingen er Axel H. Nolsøe. Hans Pauli Strøm har også vært avdelingsleder.
Hagstova Føroya har sitt hovedkvarter på Argir i Tórshavn.
Bryting under Sentralamerikanske og karibiske leker 1946

Bryting under Sentralamerikanske og karibiske leker 1946. Bryting var en av flere sporter i de femte sentralamerikanske og karibiske leker som ble arrangert i Barranquilla i Colombia i perioden 5. til 25. mars 1946. Det var tredje gangen som bryting var med i de sentralamerikanske og karibiske leker. Det ble konkurrert i sju vektklasser i fristil, kun for menn. Cuba ble beste nasjon med tre gullmedaljer foran Panama som også vant tre gull.
Yatzy

Yatzy er et terningspill for flere personer. Yatzy spilles med fem terninger.
Meningen med spillet er å oppnå en høyest mulig poengsum. Poeng tildeles for 15 forskjellige terningkombinasjonstyper. I hver runde får hver spiller inntil tre kast for å oppnå én av disse typene. Bortsett fra i det første kastet, kan spilleren velge å legge til side et antall av terningene og kaste kun de resterende. Dersom man allerede har registrert poeng på en kombinasjonstype, kan man ikke velge å gjøre dette på nytt om man senere i spillet skulle oppnå en bedre kombinasjon av samme type.

Fri og tvungen yatzy

Det er mulig å spille både fri og tvungen yatzy. Ved tvungen yatzy må spillerne følge spillearket (enere før toere osv.). Noen spiller da med bonuskrav på 42 (i gjennomsnitt to av hver valør). Ved fri yatzy kan spilleren velge hvor han eller hun skal føre resultatet etter å ha sett resultatet av disse kastene.
Tungenes fyr

Tungenes fyr ligger på Tungeneset i Randaberg kommune i Rogaland fylke. Fyret ble etablert i 1828 og nedlagt i 1984. I dag brukes det som fyrmuseum. Fyret er innredet slik det var da fyrmesteren bodde på fyret, ca. 1930. Det er også sjøbrukssamlinger med en unik båtsamling.
Svalbardrype

Beskrivelse

Svalbardrypa er større og tyngre enn både fjellrypa og lirypa på Fastlands-Norge. Svalbardrypa er 30–35 cm lang, mens kroppsvekten varierer mye gjennom året som følge av stor evne til å lagre fett om høsten. Vekten varierer fra 500-550 gram ved inngangen til sommerhalvåret til 900-1200 gram på senhøsten. 
Bortsett fra de sorte halefjærene er begge kjønn helt hvite i vinterdrakt. Hannen (steggen) har i tillegg en sort strek som går fra nebbroten og bak til øyet. I hekketiden utvikler steggen en stor og kjøttfull rød kam over øyet. Hunnen (høna) har en mindre synlig rød kam. I perioden fra april til mai skifter høna til sommerdrakt. Fargen er mer rødbrun enn hos fjellrypene i Skandinavia og kan ligne mer på lirype.

Utbredelse

Svalbardrypas utbredelse er begrenset til Svalbard og den russiske øygruppa Frans Josefs land. Svalbardrypa er den eneste landlevende fuglen som oppholder seg på øygruppen hele året, og den hekker over det meste av Svalbard bortsett fra i de nordøstligste delene, Hopen og Bjørnøya. Svalbardrypa skifter habitat fra sommer til vinter og forlater hekkeområdene i september–oktober. Svalbardrypenes vinterområder og eventuelle migrasjonsruter er ikke kjent, men man antar at de søker til relativt snøfrie områder under fuglefjell eller andre områder med rik vegetasjon.

Forplantning og atferd

Steggene ankommer hekkeområdene i midten av mars, mens hønene kommer tidlig i april, og søker steggene med de beste territoriene. Steggene kommer tilbake og forsvarer de samme territoriene år etter år, som varierer fra 3,5 til 50 hektar. De beste habitatene ligger i sørvendte skråninger hvor snøen smelter tidlig. Hønene velger forskjellige territorier og stegger fra år til år, men returnerer til de samme generelle hekkeområdene. 
Reiret plasseres i øvre del av territoriet på tørr mark, og består av en 1–2 cm fordypning dekket med plantedeler. Paringen skjer sent i mai, og eggleggingen starter i første halvdel av juni. Det legges som regel 8-11 egg, avhengig av hønas alder. Eldre høner legger flere egg. Dersom paret mister eggene, kan de legge nye egg, men antallet er da lavere. Steggene kan ha flere høner i territoriet sitt, men høne nummer to legger eggene senere og får færre kyllinger. Eggene er gulbrune med brunsvarte flekker og skjolder. Rugetiden er ca. 21 dager, og de nyklekkede kyllingene veier ca. 16 gram. Høna forlater reiret sammen med kyllingene etter 1–2 dager, og etter 10–12 dager er kyllingene flyvedyktige, men de holder seg sammen med mora i 10–12 uker før de blir selvstendige. Rypene blir kjønnsmodne etter ca. 10 måneder.
CINERAMA

CINERAMA (tidligere kjent som DVDnett) er en norsk nettside for DVD-filmer som har eksistert siden 1998. Nettstedet anmelder ferske DVD-utgivelser og bedømmer både filmen i seg selv og DVD-versjonen. Kriteriene for DVD er bilde- og lyd-kvalitet samt eventuell ekstamateriale. CINERAMA gir to terningkast per film: En for selve filmen og en for selve DVD-utgaven.
I 2007 skiftet de navn fra DVDnett til CINERAMA.
Siden ble lansert i 1998 og har flere fellestrekk med DVDarkivet.

Statistikk

CINERAMA var i oktober 2009 ranger som nummer 1 220 099 på Alexa Internet over de mest besøkte nettsidene i verden. Den var nummer 10 213 over mest besøkte norske nettsteder. Tallene viste at 79% av nettsidens brukere kom fra Norge.
Bi (jade)

Bi, (kinesisk: 璧; pinyin: bì; Wade-Giles: pi) er en rund skive av jade (særlig nefrittisk jade) med et hull i midten som hadde en i dag ukjent symbolsk betydning i det antikke Kina.
De eldste funn er fra neolittisk tid, og fremfor alt fra Liangzhukulturen (ca. 3400–2250 f.Kr). Senere eksemplarer er funnet fra Shang-, Zhou- og Han-dynastiene.
I neolittiske graver er bi blitt funnet på magen eller brystkassen til den begravde. Flere av de eldste kinesiske kultgjenstander var stiliserte verktøy, men ingen etablert teori finnes for bi. Eldre funn er helt blanke mens yngre funn ofte prydes av snirklete mønstre. Ingen kjent bi er beskriftet med tekst.
En senere tradisjon forbinder den runde bi med Himmelen (som ble ansett som rund i antikk kinesisk kosmologi) mens en annen artefakt, cong, ble sett på som knyttet med jorden (som ble ansett som firkantet).
De små bi-lignende jadeskiver som i dag bæres rundt halsen av mange kinesere anses som lykkebringende, men de kalles ikke bi.
Den keltiske tiger

Den keltiske tiger (The Celtic Tiger) er et kallenavn på den perioden med kraftig økonomisk vekst Irland opplevde i 1990-årene og begynnelsen på 2000-årene. Landets økonomi ble snudd fullstendig rundt etter mange år med trange budsjetter.
Den første dokumenterte bruken av uttrykket var i Kevin Gardiners rapport for Morgan Stanley i 1994. Det har også blitt tilskrevet den irske økonomen David McWilliams, men han nekter for å ha innført uttrykket. 
Begrepet er en analogi til De østasiatiske tigre, det vil si Sør-Korea, Singapore, Hongkong, Taiwan og andre land i Øst-Asia i deres vekstperioder i 1980- og 1990-årene.
Mackaybreen

Mackaybreen er en stor isbre i Antarktis som heller ned østover fra polarplatået mellom Convoy Range og Clare Range til den sørlige delen av Granite Harbour i Ross Dependency, New Zealands kravområde i Antarktis.
Den ble oppdaget av South Magnetic Pole Party på Nimrod-ekspedisjonen (1907–09) og oppkalt etter Alistair F. Mackay, et medlem av gruppen.
Mackay bretunge er en bretunge fra Mackaybreen som stikker ut i Granite Harbour. Den ble først kartlagt under Terra Nova-ekspedisjonen (1910–13) og navnsatt i forbindelse med Mackaybreen.
Serie A 2009–2010

Serie A 2009–10 var den 78. sesongen av Serie A.
De nyopprykede lagene var Bari, Parma og Livorno Calcio. Lagene som rykket ned var Atalana, Siena og Livorno. Inter ble seriemester. Antonio Di Natale på Udinese Calcio ble toppscorer med 29 mål.
Cynethryth

Etymologi

Navneleddet cyne, «kongelig», har opprinnelse i urgermanske *cunja-, «edelt slektskap, familie». Den norrøne formen av leddet var kyn. Navneleddet thryth er dannet av gammelengelske þrȳð, «styrke». Den norrøne formen av leddet var *þrúðr.
Bodø tidende

Bodø tidende var en avis som ble utgitt i Bodø mellom 1881 og 1937. Avisa hadde fra 1927 undertittelen Organ for Nordland Fylkes og Bodø venstrelag, og fra nr. 1 1936 Blad for Venstre i Nordland.
Generalstaben (Norge)

Den norske generalstaben ble opprettet 22. mai 1814 og opprettholdt videre under hærordningsplanen av 1817.  Etter unionen med Sverige ble generalstaben fram til 1853 ledet av generaladjutanten for Den norske armé.  Senere overtok Armékommandoen.
Generalstaben fikk egen sjef ved kongelig resolusjon 14. november 1857.  Dette var en tilstand som varte fram til 1940, med unntak av årene 1930–1933.  I den perioden lå generalstaben under kommanderende general.
Generalstaben hadde en rekke inndelinger opp gjennom tidene.  En kongelig resolusjon 13. juni 1900 delte generalstaben inn i fem avdelinger: A. Sjefsekspedisjon. B. Generalkvartermesteravdeling. C. Mobiliseringsavdeling. D. Taktisk-administrativ avdeling. E. Topografisk avdeling.  Dette ble endret ved en annen resolusjon 19. januar 1912.  Da ble organiseringen med et adjudantur (senere sjefsekspedisjon) og fire avdelinger, kalt Avdeling I, Kommunikasjonsavdelingen (overtok for generalkvartermesteravdelingen); Avdeling II, Mobiliseringsavdelingen; Avdeling III, Den administrative avdeling (overtok Taktisk-administrativ avdelings saker) og Avdeling IV, Den topografiske avdeling.  Fra 11. september 1915 ble det opprettet en etterretningsavdeling som ble lagt under Den topografiske avdeling.  Denne ble i 1937 omdøpt til Utenriksavdelingen.
I 1940 opphørte generalstaben å eksistere.  Senere overtok Forsvarets overkommando oppgavene.
Bredtvet videregående skole

Dragesethprisen

Lektor Arvid Drageseth var ansatt ved Groruddalen gymnas, men døde kort tid etter oppstart. Før sin død testamenterte han aksjer til skolen, og det ble opprettet et legat i hans navn. Fra legatet ble Dragesethprisen utdelt. Etter skolens nedleggelse i 2008 avgjorde rektor Bech Skogan at legatet ble overført til Stovner videregående skole.

Bredtvet skoleanlegg

Fra høsten 2008 var den videregående skolen borte fra lokalene, og skolens ansatte gjennomgikk en relokaliseringsprosess der de hovedsakelig ble flyttet til Fyrstikkalleen skole. I 2011 ble byggene rehabilitert av Undervisningsbygg, planlagt nyttet som erstatningsbygg i forbindelse med kommende skoleprosjekter med ombygging og rehabilitering av en rekke skoler i området. Bygget omtales som Bredtvet skoleanlegg. Fra høsten 2011 fikk Bjerke videregående skole midlertidig tilholdssted på Bredtvet mens skolebygget på Linderud undergikk totalrenovasjon til skolestart 2013. Høsten 2013 flyttet Sofienberg videregående skole inn i påvente av rehabilitering av tidligere Hersleb skole, til nye Hersleb videregående skole fra høsten 2014. I slutten av september 2013 ble 120 elever fra helse- og oppvekstfag ved Kuben videregående skole også flyttet hit. Disse tilbudene ble flyttet til Hersleb vgs høsten 2014.
Tokerud skole tok over bygget fra høsten 2014, mens skolen på Tokerud ble revet og helt nytt bygg på plass til skolestart 2016. Kuben videregående skoles avdeling for minoritetsspråklig opplæring (MO) som tilbyr norskopplæring for ungdom 16 – 19 år delte bygget med Tokerud skole. Fra høsten 2016 er Kubens MO-avdeling alene i bygget med ca 350 elever og nær 50 ansatte, under navnet Kuben videregående skole, avdeling Bredtvet.
Sommeren 2018 måtte det 13 år gamle skolebygget til Refstad skole stenge umiddelbart på grunn av setningsskader. Det ble bestemt å flytte skolen til Bredtvet skoleanlegg fra skolestart 2018. Kubens avdeling for minoritetsspråklig opplæring (MO) ble flyttet til tidligere Sogn videregående skole.
Tianzhu

Samferdsel

Kinas riksvei 312 løper gjennom området. Den fører fra Shanghai og ender på grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Kirkene på Hitra

Dagens kirker

Det eldste kirkestedet på Hitra er Dolm kirke. Kirkebygget er sannsynligvis fra 1450-1500, brannherjet og gjenreist flere ganger senest i 1920. Den eldste trekirka er Fillan kirke (fra 1789), Sandstad kirke (trekirke fra 1888), Nordbotn kirke (trekirke fra 1900), Kvenvær kirke (trekirke fra 1909), Hitra kirke (steinkirke fra 1927) og Forsnes kapell (trekirke fra 1935).
Bertrando Spaventa

Liv

Spaventa var bror av politikeren Silvio Spaventa. Sammen med broren var han elev ved presteseminaret i Chieti. Etter å ha blitt ordinert til prest slo han seg ned i Napoli, hvor han studerte Kant og Hegel hos filosofen Ottavio Colecchi. Fra 1848 var han huslærer hos general Pignatelli, hvor han ble værende til 1850, da han flyttet til Torino. Her utga han skrifter om Hegel og Giordano Bruno, og levde av å skrive oversettelser og artikler for aviser og tidsskrifter.
Etter Italias samling ble han i 1860 utnevnt til professor i filosofihistorie ved Universitetet i Bologna, hvor han holdt forelesninger om italiensk filosofihistorie. Året etter sørget Francesco De Sanctis for at han ble utnevnt til professor i filosofi ved Universitetet i Napoli.
Spavento er særlig kjent for sine studier av italiensk filosofihistorie, hvor han forsøkte å vise at italiensk filosofi hele tiden hadde stått i forbindelse med de filosofiske tankestrømningene i resten av Europa.
Gjennom eleven Donato Jaja hadde Spaventa innflytelse på Giovanni Gentile. En annen elev var Antonio Labriola. Benedetto Croce, som bodde hos broren Silvio, fulgte forelesningene hans.
Kristin Hersh

Digital musikkdistribusjon

50footwave ga i 2005 ut EP-en Free Music; en utgivelse som ble tilbudt gratis via bandets nettsted. Etter den tid har Hersh og hennes samarbeidspartnere utviklet en ny plattform for digital musikkdistribusjon kalt cashmusic.org. Via dette nettstedet startet hun i 2008 en gratis nedlastingstjeneste, der en ny sang er tilgjengelig for nedlasting hver måned. Flere av sangene er senere innspilt på nytt, og ble utgitt som albumet Crooked i 2010.
Higravfjorden

Higravfjorden er den innerste delen av Sløverfjorden på nordsiden av Austvågøya i Hadsel kommune. Fjorden har innløp mellom Budalsneset i vest og Austavindsneset i øst og strekker seg 4,5 kilometer sørvestover til grenden Higrav i enden av fjorden.
På vestsiden om lag halvveis inn i fjorden ligger grenda Budalen. Østsiden er ikke bosatt og har bratte fjellsider som stiger opp til 600-700 meter over havet.
Europavei 10 går langs hele vestsiden av fjorden.
Husvik (Tønsberg)

Husvik er et tettbebygd område og en grunnkrets i Slagen i Tønsberg kommune i vestfold, ca. 5 km øst for Tønsberg by. På Husvik ligger Husvik skole, som er en barneskole for 1-7. klassetrinn med skolefritidsordning.
Fra Husvik er det broforbindelse til den tidligere industriøya Jarlsø, og fra Tangen ved Husvik er det fergeforbindelse til Husøy om sommeren. Det ligger også flere populære båthavner og badeplasser på Husvik.
Valløybukta mellom Husvik og Valløy var tidligere en opplagshavn for Tønsbergs flåte av flytende hvalkokerier. Husvik på Sør-Georgia i Sør-Atlanteren, der A/S Tønsbergs Hvalfangeri drev en landstasjon, har fått sitt navn etter Husvik i Tønsberg.
Pouel Kern

Biografi

Han ble student i 1928 og ble etter det opptatt på Det kongelige Teaters elevskole 1929–1931, deretter ble han ansatt på teateret, et teater han var trofast mot i mere enn 50 år.
I løpet av sin lange karriere fikk Pouel Kern en lang rekke roller, og fikk også muligheten fra 1960-tallet å medvirke i en rekke TV-produksjoner, hvor Ka' De li' østers? nok hører til de mest kjente.
Utover arbeidet på teatret og i TV, spilte han også inn en rekke filmer. Han var også flittig benyttet i forbindelse med radioprogrammer.
Pouel Kern var i mange år gift med skuespillerinnen Blanche Funch.